CELEX: 32010R1233
Language: hr
Date: 2010-12-15 00:00:00
Title: Uredba (EU) br. 1233/2010 Europskog parlamenta i Vijeća od 15. prosinca 2010. o izmjeni Uredbe (EZ) br. 663/2009 o uspostavljanju programa za potporu gospodarskom oporavku dodjelom financijske pomoći Zajednice projektima u području energetike

12/Sv. 003
            
            
               HR
            
            
               Službeni list Europske unije
            
            
               266
            
         32010R1233
   
               L 346/5
            
            
               SLUŽBENI LIST EUROPSKE UNIJE
            
            
               15.12.2010.
            
         
      UREDBA (EU) br. 1233/2010 EUROPSKOG PARLAMENTA I VIJEĆA
   
   od 15. prosinca 2010.
   o izmjeni Uredbe (EZ) br. 663/2009 o uspostavljanju programa za potporu gospodarskom oporavku dodjelom financijske pomoći Zajednice projektima u području energetike
   EUROPSKI PARLAMENT I VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 194. stavak 1. točku (c),
   uzimajući u obzir prijedlog Europske komisije,
   nakon prosljeđivanja nacrta zakonodavnog akta nacionalnim parlamentima,
   uzimajući u obzir mišljenje Europskoga gospodarskog i socijalnog odbora (1),
   nakon savjetovanja s Odborom regija,
   u skladu s redovnim zakonodavnim postupkom (2),
   budući da:
   
               (1)
            
            
               Uredbom (EZ) br. 663/2009 Europskog parlamenta i Vijeća (3) uspostavljen je Europski energetski program za oporavak (EEPR) radi potpore gospodarskom oporavku dodjelom financijske omotnice u iznosu od 3,98 milijardi EUR za 2009. i 2010. godinu.
            
         
               (2)
            
            
               Ovom se Uredbom ne bi smjelo dovoditi u pitanje cilj dodjele što je moguće većeg dijela financijske omotnice u iznosu od 3,98 milijardi EUR do kraja 2010. godine potprogramima iz poglavlja II. Uredbe (EZ) br. 663/2009. Međutim, utvrđeno je da dio navedenog iznosa neće biti izdvojen u okviru tih potprograma.
            
         
               (3)
            
            
               U duhu strategije Europa 2020 za održivi rast i radna mjesta te u skladu s klimatsko-energetskim paketom EU-a te Akcijskim planom za energetsku učinkovitost iz 2006. godine, razvoj dodatnih izvora obnovljive energije i promicanje energetske učinkovitosti doprinijeli bi zelenom rastu, izgradnji konkurentnog i održivoga gospodarstva te borbi protiv klimatskih promjena. Podupiranjem tih politika Unija će stvoriti nova radna mjesta i ekološki prihvatljive prilike na tržištu, time unapređujući i razvoj konkurentnog, sigurnog i održivoga gospodarstva. Suradnja među različitim razinama vlasti (višerazinsko upravljanje) nužna je u ovom kontekstu.
            
         
               (4)
            
            
               Pružanje većih financijskih poticaja ključan je element pri uklanjanju prepreka koje čine visoki inicijalni troškovi, kao i pri poticanju održivih energetskih poboljšanja. Zbog toga bi trebalo stvoriti zaseban financijski instrument (dalje u tekstu „instrument”), kako bi se iskoristilo financiranje na temelju poglavlja II. Uredbe (EZ) br. 663/2009 koje se ne može izdvojiti do kraja 2010. godine. Stvaranje instrumenta trebalo bi razmotriti u svjetlu inicijative za financiranje održive energije koju je predložila Komisija. Instrument bi trebao podržati razvoj projekata u području energetske učinkovitosti i obnovljive energije te olakšati financiranje investicijskih projekata povezanih s energetskom učinkovitosti i obnovljivom energijom od strane lokalnih, regionalnih i nacionalnih tijela javne vlasti, posebno u urbanim okruženjima. U tom bi postupku trebalo posvetiti pozornost sinergijama s drugim financijskim sredstvima dostupnima u državama članicama, kao što su strukturni i kohezijski fondovi, Europski instrument za lokalnu energetsku podršku (ELENA) i Europski fond za regionalni razvoj na temelju Uredbe (EZ) br. 397/2009 (4), kako bi se izbjegla preklapanja s drugim financijskim instrumentima.
            
         
               (5)
            
            
               Podrška ulaganjima u području održive energije može biti najučinkovitija i najkorisnija kada je usmjerena na lokalnu razinu. Međutim, u opravdanim slučajevima može biti djelotvornije usmjeriti se na nacionalnu razinu, primjerice zbog razloga povezanih s dostupnosti ili funkcioniranjem odgovarajućih upravnih struktura.
            
         
               (6)
            
            
               Kako bi se kratkoročno maksimalno uvećao učinak financiranja Unije, instrumentom bi trebao upravljati jedan ili više financijskih posrednika, kao što su međunarodne financijske institucije. Odabir takvih financijskih posrednika trebao bi se provoditi na temelju njihove demonstrirane sposobnosti da koriste financijska sredstva na najučinkovitiji i najdjelotvorniji način, s ciljem da se u najkraćem mogućem vremenu maksimalno uveća sudjelovanje drugih javnih i privatnih ulagača te postigne najveći učinak poluge između financijskih sredstava Unije i ukupnog ulaganja, kako bi se ostvarila značajna ulaganja u Uniji. Međutim, u vrijeme financijske i gospodarske krize koja posebno negativno utječe na financije lokalnih i regionalnih vlasti, trebalo bi osigurati da teška proračunska situacija tih vlasti ne spriječi njihov pristup financijskim sredstvima.
            
         
               (7)
            
            
               U skladu s Uredbom (EZ) br. 663/2009 investicijske projekte trebalo bi financirati na temelju instrumenta samo ako imaju brz, mjerljiv i značajan utjecaj na gospodarski oporavak u Uniji, veću energetsku sigurnost i smanjenje emisija stakleničkih plinova. Takvi investicijski projekti doprinose zelenom rastu, razvoju konkurentnog, povezanog, održivog i zelenoga gospodarstva, kao i zaštiti zaposlenosti, stvaranju radnih mjesta i borbi protiv klimatskih promjena, u skladu s ciljevima strategije „Europa 2020”.
            
         
               (8)
            
            
               Kriterije iz Uredbe (EZ) br. 663/2009 trebalo bi primijeniti na odabir i prihvatljivost projekata financiranih na temelju instrumenta. Trebalo bi voditi računa i o geografskoj uravnoteženosti projekata kao bitnom elementu, kako bi se osigurao učinak ove Uredbe na gospodarski oporavak u cijeloj Uniji, te radi činjenice da u nekim državama članicama projekti nisu ili su samo djelomično financirani na temelju poglavlja II. Uredbe (EZ) br. 663/2009.
            
         
               (9)
            
            
               S obzirom na zahtijevani kratkoročni gospodarski učinak ove Uredbe, razdoblje od zaprimanja prijave projekta do konačne odluke ne bi smjelo biti dulje od šest mjeseci.
            
         
               (10)
            
            
               Pojedinačne pravne obveze za provedbu proračunskih obveza na temelju poglavlja II.a trebalo bi preuzeti do 31. ožujka 2011.
            
         
               (11)
            
            
               Instrument ne bi smio predstavljati presedan u pogledu korištenja općeg proračuna Unije i mogućih budućih mjera financiranja, uključujući energetski sektor, već bi ga trebalo smatrati iznimnom mjerom usvojenom u razdoblju gospodarskih teškoća.
            
         
               (12)
            
            
               Zbog potrebe za hitnim rješavanjem gospodarske krize izdaci nastali na temelju poglavlja II. Uredbe (EZ) br. 663/2009 trebali bi biti prihvatljivi od 13. srpnja 2009. jer su mnogi podnositelji zahtjeva zatražili da izdaci budu prihvatljivi od podnošenja prijave za dodjelu financijske pomoći u skladu s člankom 112. Uredbe Vijeća (EZ, Euratom) br. 1605/2002 od 25. lipnja 2002. o Financijskoj uredbi koja se primjenjuje na opći proračun Europskih zajednica (5) (dalje u tekstu „Financijska uredba”). Izdaci nastali na temelju poglavlja II.a trebali bi biti prihvatljivi od 1. siječnja 2011.
            
         
               (13)
            
            
               Zbog potrebe za hitnim rješavanjem gospodarske krize ova bi Uredba trebala stupiti na snagu neposredno nakon objave,
            
         DONIJELI SU OVU UREDBU:
   Članak 1.
   Izmjene Uredbe (EZ) br. 663/2009
   Uredba (EZ) br. 663/2009 mijenja se kako slijedi:
   
               1.
            
            
               U članku 1. dodaje se sljedeći stavak:
               „Ovom Uredbom predviđa se stvaranje financijskog instrumenta (dalje u tekstu ‚instrument’) za potporu inicijativama u području energetske učinkovitosti i obnovljive energije.”.
            
         
               2.
            
            
               Članak 3. mijenja se kako slijedi:
               
                           (a)
                        
                        
                           stavak 2. zamjenjuje se sljedećim:
                           „2.   Pojedinačne pravne obveze na temelju poglavlja II. za provedbu proračunskih obveza preuzetih 2009. i 2010. godine preuzimaju se do 31. prosinca 2010. Pojedinačne pravne obveze na temelju poglavlja II.a preuzimaju se do 31. ožujka 2011.”;
                        
                     
                           (b)
                        
                        
                           dodaje se sljedeći stavak:
                           „3.   Financijski posrednici koji su opisani u Prilogu II. nastoje dodijeliti sva financijska sredstva iz doprinosa Unije, koja su dostupna u okviru instrumenta, investicijskim projektima i tehničkoj podršci za projekte u području energetske učinkovitosti i obnovljive energije do 31. ožujka 2014. Nakon tog datuma više se iz doprinosa Unije ne dodjeljuju financijska sredstva. Sva financijska sredstva iz doprinosa Unije koja financijski posrednici nisu dodijelili do 31. ožujka 2014. vraćaju se u opći proračun Unije. Financijska sredstva iz doprinosa Unije koja su dodijeljena investicijskim projektima ostaju uložena u određenom razdoblju koje traje najdulje do 31. ožujka 2034. Unija ima pravo na povrat od vlastitih ulaganja u instrument za vrijeme trajanja instrumenta, razmjerno svojem doprinosu instrumentu i u skladu sa svojim dioničarskim pravima.”
                        
                     
         
               3.
            
            
               Umeće se sljedeće poglavlje:
               „POGLAVLJE II.a
               
                  FINANCIJSKI INSTRUMENT
               
               Članak 21.a
               Financijska sredstva koja se ne mogu izdvojiti na temelju poglavlja II.
               1.   Financijska sredstva koja u skladu s člankom 3. stavkom 2. ne mogu podlijegati pojedinačnim pravnim obvezama na temelju poglavlja II., u iznosu od 146 344 644,50 EUR, namjenjuju se instrumentu iz članka 1. četvrtog stavka s ciljem razvijanja primjerenih instrumenata financiranja u suradnji s financijskim institucijama, kako bi se značajno potakli projekti energetske učinkovitosti i projekti za iskorištavanje obnovljivih izvora energije.
               2.   Instrument se provodi u skladu s Prilogom II. Članak 23. stavak 1. ne primjenjuje se na instrument.
               3.   Izloženost Unije instrumentu, uključujući naknade za upravljanje i druge prihvatljive troškove, ograničuje se na iznos doprinosa Unije tom instrumentu, koji je naveden u stavku 1., i nema drugih financijskih obveza za opći proračun Unije.”
            
         
               4.
            
            
               Članak 22. briše se.
            
         
               5.
            
            
               Članak 23. mijenja se kako slijedi:
               
                           (a)
                        
                        
                           stavak 2. zamjenjuje se sljedećim:
                           „2.   Pomoć EEPR pokriva samo izdatke u vezi s projektom koji nastaju korisnicima i, u pogledu projekata iz članka 9., također trećim osobama odgovornima za provedbu projekta. Izdaci nastali na temelju poglavlja II. mogu biti prihvatljivi od 13. srpnja 2009.”;
                        
                     
                           (b)
                        
                        
                           umeće se sljedeći stavak:
                           „2.a   Financijska pomoć na temelju poglavlja II.a pokriva izdatke povezane s investicijskim projektima i tehničkom podrškom za projekte u području energetske učinkovitosti i obnovljive energije, koji nastaju korisnicima opisanima u Prilogu II. dijelu A točki 3. Ti izdaci mogu biti prihvatljivi od 1. siječnja 2011.”
                        
                     
         
               6.
            
            
               Članak 27. mijenja se kako slijedi:
               
                           (a)
                        
                        
                           umeće se sljedeći stavak:
                           „1.a   Komisija do 30. lipnja 2013. Europskom parlamentu i Vijeću podnosi izvješće na polovini razdoblja o evaluaciji mjera koje su poduzete na temelju poglavlja II.a, s posebnim naglaskom na:
                           
                                       (a)
                                    
                                    
                                       troškovnu učinkovitost, učinak poluge i dodatnost koju je demonstrirao instrument;
                                    
                                 
                                       (b)
                                    
                                    
                                       dokaze o dobrom financijskom upravljanju;
                                    
                                 
                                       (c)
                                    
                                    
                                       mjeru u kojoj je instrument ostvario ciljeve određene u ovoj Uredbi;
                                    
                                 
                                       (d)
                                    
                                    
                                       mjeru u kojoj je potrebna daljnja podrška u okviru instrumenta za projekte povezane s energetskom učinkovitosti i energijom iz obnovljivih izvora.
                                    
                                 Prema potrebi, a posebno ako Komisija pozitivno ocjenjuje mjere poduzete na temelju poglavlja II.a, izvješće na polovini razdoblja o evaluaciji popraćeno je zakonodavnim prijedlogom za nastavak instrumenta.”;
                        
                     
                           (b)
                        
                        
                           stavak 3. zamjenjuje se sljedećim:
                           „3.   Komisija Europskom parlamentu, Vijeću, Europskom gospodarskom i socijalnom odboru te Odboru regija podnosi izvješće o evaluaciji postignutih rezultata EEPR-a i u skladu s člankom 27. stavkom 4. Financijske uredbe.”
                        
                     
         
               7.
            
            
               U članku 28. dodaje se sljedeći stavak:
               „Izvješće sadržava informacije o svim općim troškovima povezanima s uspostavljanjem i provedbom instrumenta osnovanog na temelju poglavlja II.a.”
            
         
               8.
            
            
               Prilogu se ime mijenja u „Prilog I.” i dodaje se sljedeći prilog:
               
                  „PRILOG II.
                  FINANCIJSKI INSTRUMENT
                  A.   Provedba financijskog instrumenta za projekte u području održive energije
                  
                  1.   Područje primjene instrumenta
                  
                  Financijski instrument (dalje u tekstu ‚instrument’) koristi se za razvoj projekata u području štednje energije, energetske učinkovitosti i obnovljive energije te olakšava financiranje ulaganja u tim područjima od strane lokalnih, regionalnih i, u opravdanim slučajevima, nacionalnih tijela javne vlasti. Instrument se provodi u skladu s odredbama o delegaciji zadaća izvršavanja proračuna, utvrđenima u Financijskoj uredbi i njezinim provedbenim pravilima.
                  Instrument se koristi za projekte u području održive energije, posebno u urbanim okruženjima. To posebno uključuje projekte koji se odnose na:
                  
                              (a)
                           
                           
                              javne i privatne zgrade s ugrađenim rješenjima za energetsku učinkovitost i/ili obnovljivu energiju, uključujući ona koja se temelje na korištenju informacijskih i komunikacijskih tehnologija (ICT);
                           
                        
                              (b)
                           
                           
                              ulaganja u visoko energetski učinkovitu kogeneraciju (CHP), uključujući mikrokogeneraciju, te mreže daljinskoga grijanja/hlađenja, posebno iz obnovljivih izvora energije;
                           
                        
                              (c)
                           
                           
                              decentralizirane izvore obnovljive energije uključene u lokalno okruženje i njihovu integraciju u električne mreže;
                           
                        
                              (d)
                           
                           
                              mikrokogeneraciju iz obnovljivih izvora energije;
                           
                        
                              (e)
                           
                           
                              čisti gradski prijevoz kao potporu većoj energetskoj učinkovitosti i integraciji obnovljivih izvora energije, s naglaskom na javni prijevoz, vozila na električni i vodikov pogon te smanjenje emisija stakleničkih plinova;
                           
                        
                              (f)
                           
                           
                              lokalnu infrastrukturu, uključujući učinkovitu vanjsku rasvjetu javne infrastrukture, kao što je ulična rasvjeta, rješenja za skladištenje električne energije, pametna brojila i pametne mreže, u kojima se u cijelosti koristi ICT;
                           
                        
                              (g)
                           
                           
                              tehnologije koje se temelje na energetskoj učinkovitosti i obnovljivoj energiji s inovacijskim i gospodarskim potencijalom, koristeći najbolje raspoložive postupke.
                           
                        Instrument se također može koristiti radi pružanja poticaja i tehničke podrške, kao i radi podizanja svijesti lokalnih, regionalnih i nacionalnih tijela, kako bi se osiguralo optimalno korištenje strukturnih i kohezijskih fondova, posebno u smislu poboljšanja u području energetske učinkovitosti i obnovljive energije u stambenim i drugim vrstama zgrada. Instrument podržava investicijske projekte koji demonstriraju gospodarsku i financijsku održivost, kako bi se vratila ulaganja dodijeljena u okviru instrumenta i kako bi se privukla javna i privatna ulaganja. Stoga instrument može, među ostalim, uključivati rezerviranje i dodjelu kapitala za zajmove, jamstva, vlasnički kapital i druge financijske proizvode. Nadalje, do 15 % financijskih sredstava iz članka 21.a može se koristiti za pružanje tehničke podrške lokalnim, regionalnim ili nacionalnim vlastima pri uspostavljanju projekata u području energetske učinkovitosti i obnovljive energije te u prvotnoj fazi uvođenja tehnologije povezane s tim projektima.
                  2.   Sinergije
                  
                  Pri dodjeli financijske ili tehničke pomoći pozornost se posvećuje i sinergijama s drugim financijskim sredstvima dostupnima u državama članicama, kao što su strukturni i kohezijski fondovi te instrument ELENA, kako bi se izbjegla preklapanja s drugim instrumentima.
                  3.   Korisnici
                  
                  Korisnici instrumenta su tijela javne vlasti, po mogućnosti na lokalnoj i regionalnoj razini, te javni ili privatni subjekti koji djeluju u ime tih tijela javne vlasti.
                  B.   Suradnja s financijskim posrednicima
                  
                  1.   Odabir i opći uvjeti, uključujući troškove
                  
                  Instrument se uspostavlja u suradnji s jednim ili više financijskih posrednika te je otvoren za sudjelovanje odgovarajućih ulagača. Odabir financijskih posrednika provodi se na temelju njihove demonstrirane sposobnosti da koriste financijska sredstva na najučinkovitiji i najdjelotvorniji način, u skladu s pravilima i kriterijima određenima u ovom Prilogu.
                  Komisija osigurava da ukupni iznos općih troškova povezanih s uspostavljanjem i provedbom instrumenta, uključujući naknade za upravljanje i druge prihvatljive troškove koje zaračunaju financijski posrednici, ostane što je moguće više ograničen, u skladu s najboljom praksom za slične instrumente, štiteći pritom potrebnu kvalitetu instrumenta.
                  Doprinos Unije instrumentu provodi Komisija u skladu s odredbama članaka 53. i 54. Financijske uredbe.
                  Financijski posrednici ispunjavaju odgovarajuće zahtjeve o delegaciji zadaća izvršavanja proračuna utvrđene u Financijskoj uredbi i njezinim provedbenim pravilima, posebno u pogledu pravila o nabavi, unutarnje kontrole, računovodstva i vanjske revizije. Tim se financijskim posrednicima pored naknada za upravljanje ili troškova povezanih s uspostavljanjem i provedbom instrumenta ne daju na raspolaganje nikakva druga financijska sredstva.
                  Detaljni uvjeti uspostavljanja i okvirni uvjeti instrumenta, uključujući nadzor i kontrolu, utvrđuju se u jednom ili više sporazuma između Komisije i financijskih posrednika.
                  2.   Dostupnost informacija
                  
                  Instrument stavlja na raspolaganje putem interneta sve informacije o upravljanju programom, koje su relevantne za zainteresirane strane. To posebno uključuje postupke prijave, informacije o najboljoj praksi te pregled projekata i izvješća.
                  C.   Uvjeti financiranja te kriteriji prihvatljivosti i odabira
                  
                  1.   Područje primjene financiranja
                  
                  U skladu s ovim Prilogom instrument je ograničen na financiranje:
                  
                              (a)
                           
                           
                              investicijskih projekata koji imaju brz, mjerljiv i značajan učinak na gospodarski oporavak u Uniji, veću energetsku sigurnost i smanjenje emisija stakleničkih plinova; te
                           
                        
                              (b)
                           
                           
                              tehničke podrške za projekte u području energetske učinkovitosti i obnovljive energije.
                           
                        2.   Čimbenici koje treba uzeti u obzir
                  
                  Što se tiče odabira projekata, posebna se pozornost posvećuje geografskoj uravnoteženosti.
                  Što se tiče financiranja investicijskih projekata, dužna se pozornost posvećuje postizanju značajnog učinka poluge između ukupnog ulaganja i financijskih sredstava Unije, kako bi se ostvarila značajna ulaganja u Uniji. Međutim, učinak poluge za pojedinačne investicijske projekte može biti različit, ovisno o nizu čimbenika kao što je stvarna veličina i vrsta projekta te lokalnim uvjetima, uključujući veličinu i financijske mogućnosti korisnika.
                  3.   Uvjeti za pristup tijela javne vlasti financiranju na temelju instrumenta
                  
                  Tijela javne vlasti koja traže financiranje investicijskih projekata ili tehničke podrške za projekte u području energetske učinkovitosti i obnovljive energije ispunjavaju sljedeće uvjete:
                  
                              (a)
                           
                           
                              preuzela su političku obvezu, ili su u postupku preuzimanja političke obveze, ublažavanja klimatskih promjena, ako je potrebno uključujući konkretne ciljeve, primjerice u vezi s povećanjem energetske učinkovitosti i/ili korištenjem energije iz obnovljivih izvora;
                           
                        
                              (b)
                           
                           
                              rade na razvijanju višegodišnjih strategija za ublažavanje klimatskih promjena i, ako je potrebno, za ostvarivanje svojih ciljeva ili sudjeluju u višegodišnjoj strategiji na lokalnoj, regionalnoj ili nacionalnoj razini radi ublažavanja klimatskih promjena;
                           
                        
                              (c)
                           
                           
                              suglasna su da su javno odgovorna za napredak ostvaren u okviru svoje cjelokupne strategije.
                           
                        4.   Kriteriji prihvatljivosti i odabira za investicijske projekte financirane na temelju instrumenta
                  
                  Investicijski projekti financirani na temelju instrumenta ispunjavaju sljedeće kriterije prihvatljivosti i odabira:
                  
                              (a)
                           
                           
                              utemeljenost i tehnička prikladnost pristupa;
                           
                        
                              (b)
                           
                           
                              čvrstoća i troškovna učinkovitost financijskih sredstava tijekom cijele faze ulaganja mjere;
                           
                        
                              (c)
                           
                           
                              geografska uravnoteženost svih projekata obuhvaćenih ovom Uredbom;
                           
                        
                              (d)
                           
                           
                              zrelost, definirana kao dolazak do faze ulaganja, i nastali značajni kapitalni izdaci u što kraćem roku;
                           
                        
                              (e)
                           
                           
                              mjera u kojoj nedostatak pristupa financiranju odgađa provedbu mjere;
                           
                        
                              (f)
                           
                           
                              mjera u kojoj će financijska sredstva iz instrumenta potaknuti javno i privatno financiranje;
                           
                        
                              (g)
                           
                           
                              kvantificirani društveno-gospodarski učinci;
                           
                        
                              (h)
                           
                           
                              kvantificirani učinci na okoliš.
                           
                        5.   Kriteriji prihvatljivosti i odabira za projekte tehničke podrške financirane na temelju instrumenta
                  
                  Projekti tehničke podrške financirani na temelju instrumenta ispunjavaju kriterije prihvatljivosti i odabira iz točke 4. podtočaka (a), (c), (e), (f) i (g).”
               
            
         Članak 2.
   Stupanje na snagu
   Ova Uredba stupa na snagu na dan objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Strasbourgu 15. prosinca 2010.
      
         
            Za Europski parlament
         
         
            Predsjednik
         
         J. BUZEK
         
      
      
         
            Za Vijeće
         
         
            Predsjednik
         
         O. CHASTEL
         
      
   
   
      (1)  Mišljenje od 15. rujna 2010. (još nije objavljeno u Službenom listu).
   
      (2)  Stajalište Europskog parlamenta od 11. studenoga 2010. (još nije objavljeno u Službenom listu) i odluka Vijeća od 7. prosinca 2010.
   
      (3)  SL L 200, 31.7.2009., str. 31.
   
      (4)  Uredba (EZ) br. 397/2009 Europskog parlamenta i Vijeća od 6. svibnja 2009. o izmjeni Uredbe (EZ) br. 1080/2006 o Europskom fondu za regionalni razvoj u pogledu prihvatljivosti ulaganja u energetsku učinkovitost i obnovljivu energiju u stambenoj izgradnji (SL L 126, 21.5.2009., str. 3.).
   
      (5)  SL L 248, 16.9.2002., str. 1.